CELEX: 62017TN0451
Language: hr
Date: 2017-07-20 00:00:00
Title: Predmet T-451/17: Tužba podnesena 20. srpnja 2017. – Verband der Deutschen Biokraftstoffindustrie protiv Komisije

25.9.2017   
            
            
               HR
            
            
               Službeni list Europske unije
            
            
               C 318/15
            
         Tužba podnesena 20. srpnja 2017. – Verband der Deutschen Biokraftstoffindustrie protiv Komisije
   (Predmet T-451/17)
   (2017/C 318/21)
   Jezik postupka: njemački
   
      Stranke
   
   
      Tužitelj: Verband der Deutschen Biokraftstoffindustrie e.V. (Berlin, Njemačka) (zastupnici: R. Stein, P. Friton i H.-J. Prieß, odvjetnici)
   
      Tuženik: Europska Komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Komunikaciju Komisije pod brojem upisnika BK/abd/ener.c.1(2017)2122195, u dijelu u kojem na str. 5. za izračun stakleničkih plinova biodizela propisuje primjenu vrijednosti emisije od 99,57 g CO2eq po MJ metanola; i
            
         
               —
            
            
               naloži tuženiku snošenje troškova postupka.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe dva tužbena razloga.
   
               1.
            
            
               Prvi tužbeni razlog: povreda Direktive 2009/28/EZ (1) zbog odstupanja od predviđene metodologije za izračun
               
                           —
                        
                        
                           Tužitelj tvrdi da se prema članku 19. stavku 1. točki (b) treba primijeniti metodologija iz Priloga V. odjeljka C Direktive 2009/28/EZ kada se za izračun vrijednosti emisija koriste stvarne vrijednosti. Prema Prilogu V. odjeljku C točki 13. Direktive 2009/28/EZ, emisije koje nastaju pri uporabi goriva (eu) računaju se kao ništica za pogonska biogoriva i druga tekuća goriva. Pobijana komunikacija zahtijeva da dobrovoljni sustavi certificiranja u određenom roku primjenjuju izračun koji odstupa od Priloga V. odjeljka C točke 13. Direktive 2009/28/EZ, koji upravo sadržava i emisije koje nastaju pri uporabi goriva.
                        
                     
                           —
                        
                        
                           Odstupanjem od Priloga V. odjeljka C točke 13. Direktive 2009/28/EZ povrijeđeni su postupovni zahtjevi navedene direktive. Prilagođavanje metodologije u Prilogu V. direktivi, prema članku 19. stavku 7. drugoj rečenici direktive, stalno zahtijeva pridržavanje postupka iz članka 25. stavka 4. direktive. Ova odredba s druge strane upućuje na članak 5.a stavke 1. do 4. i članak 7. Odluke 1999/468/EZ (2), uzimajući u obzir njezin članak 8., prema kojem se saziva Odbor za regulatorni postupak s kontrolom, nakon kojega mora uslijediti kontrola Europskog parlamenta i Vijeća. Nije trebalo odabrati oblik kratkoročne i neformalne komunikacije.
                        
                     
         
               2.
            
            
               Drugi tužbeni razlog: povreda načela proporcionalnosti, pravne sigurnosti i zaštite legitimnih očekivanja prava Unije određivanjem neprimjereno kratkog prijelaznog razdoblja za sustave certificiranja radi implementacije metodologije izračuna koja je protivna direktivi, a koje istječe 1. rujna 2017.
               
                           —
                        
                        
                           zbog neprimjereno kratkih postupovnih rokova i rokova za provedbu nije zajamčena zaštita legitimnih očekivanja.
                        
                     
                           —
                        
                        
                           zbog neprihvatljivih teškoća u prenošenju povrijeđeno je načelo pravne sigurnosti.
                        
                     
         
      (1)  Direktiva 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora te o izmjeni i kasnijem stavljanju izvan snage direktiva 2001/77/EZ i 2003/30/EZ (SL 2009., L 140, str. 16.) (SL, posebno izdanje na hrvatskom jeziku, poglavlje 15., svezak 11., str. 39.).
   
      (2)  Odluka Vijeća od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (SL 1999., L 184, str. 23.) (SL, posebno izdanje na hrvatskom jeziku, poglavlje 1., svezak 17., str. 36.)